Diari Oficial de la Generalitat Valenciana


Sumari del DOGV 3669, del 19-01-2000 (2000/239)

ACORD de 26 de novembre de 1999, de la Comissió Territorial d’Urbanisme de València, que fa referència a l’homologació i pla especial dels sectors S–3 i S–4 de Carlet.
-----------------------------------------------------------------------------------------------------------------------------------------------------------------------

### Dades del document

Número de DOGV
:   3669

Data del DOGV
:   19-01-2000

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2000/239


Data del document
:   26-11-1999

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * Carlet
    * pla d'urbanisme

ACORD de 26 de novembre de 1999, de la Comissió Territorial d'Urbanisme de València, que fa referència a l'homologació i pla especial dels sectors S'3 i S'4 de Carlet. [2000/X239]
  
Vist l'expedient tramés per l'Ajuntament de Carlet, que fa referència a l'homologació i pla especial dels sectors S'3 i S'4, i de conformitat amb els següents
  
Antecedents de fet
  
Primer. El projecte es va sotmetre a informació pública mitjançant l'acord del ple de l'Ajuntament en la sessió celebrada el 30 de desembre de 1998. Després del pertinent període d'exposició pública, en el qual no es van presentar al·legacions, el mateix òrgan el va aprovar provisionalment el 31 de març de 1999. Aquest expedient va entrar en el Registre de la Comissió Territorial d'Urbanisme de València amb data 28 d'abril de 1999.
  
Segon. El projecte consta de dos documents diferenciats: un que fa referència a l'homologació dels sectors S'3 i S'4 i un altre que fa referència al pla especial per a l'ampliació de patrimoni públic de sòl, que inclou la totalitat dels esmentats sectors, així com d'un expedient administratiu complet.
  
Tercer. L'objecte de l'homologació és doble: d'una banda, es pretén classificar com a sòl urbanitzable amb ordenació detallada el sector S'3, actualment classificat com a sòl no urbanitzable i que inclou una superfície de 11,7 ha; d'altra banda, s'adequa el sector S'4, de sòl urbanitzable no programat d'ús industrial, amb una superfície de 20,3 ha, al que disposa la Llei Reguladora de l'Activitat Urbanística (també es troba afectat una part de sòl no urbanitzable de protecció de carreteres). Ambdós sectors són objecte d'homologació.
  
El sector S'3 se situa a l'est del nucli urbà i del riu Magre, i a l'est del sector S'1 industrial i al sud de la carretera d'accés a la població (VV'3023).
  
El sector S'4 se situa a l'est del nucli urbà i del riu Magre i al sud del sector S'2 industrial i de la carretera d'accés a la població (VV'3023).
  
La finalitat del pla especial és l'ampliació del patrimoni municipal de sòl, establint una àrea de reserva en sòl urbanitzable no programat que coincideix amb l'àmbit de l'homologació.
  
Quart. Durant la tramitació de l'expedient s'ha sol·licitat informe a la Direcció General d'Obres Públiques (Divisió de Carreteres) de la COPUT i al Ministeri de Foment (Demarcació de Carreteres). Han sigut emesos en el sentit següent:
  
Direcció General d'Obres Públiques (Divisió de Carreteres) de la COPUT, emés amb data 10 de juny de 1999 en sentit favorable, si bé s'estableixen les condicions següents:
  
S'ha de millorar la rotonda que hi ha en la CV'524 per a poder efectuar el moviment d'entrada al S'3 dels vehicles procedents de València. El vial de límit del sector S'3 paral·lel a la carretera CV'524, s'ha de situar fora de la zona de protecció de 18 metres.
  
El Ministeri de Foment ha de pronunciar-se sobre la possible utilització del camí de servei de l'autovia N'340 pel trànsit de vehicles pesants del sector industrial, atesa la connexió d'aquest amb la rotonda que hi ha en el sector S'4.
  
Ministeri de Foment (Demarcació de Carreteres), emés amb data 9 de juliol de 1999 en sentit favorable, si bé es fa constar el següent:
  
No s'autoritzarà cap accés a carreteres que pertanyen a la xarxa d'interès general de l'Estat, tret dels que hi ha aprovats.
  
La senyalització, conservació i seguretat vial de les vies de servei per les quals es pot accedir a la rotonda del sector S'4, així com el pas superior que comunica amb Guadassuar serà a càrrec de l'Ajuntament de Carlet.
  
No s'autoritzarà la col·locació de cartells publicitaris o instal·lacions fixos o desmuntables entre l'aresta exterior de la calçada i la línia límit d'edificació en carreteres que pertanyen a la RIGE.
  
Diputació Provincial (Vies i Obres), emés pel seu representant en la Comissió Informativa en què fa constar la necessitat de dibuixar la reserva per a la futura variant.
  
Cinqué. Amb data 19 d'octubre 1999, la directora general de Qualitat Ambiental emet Declaració d'Impacte Ambiental en sentit favorable.
  
Sisé. Carlet té un Pla General d'Ordenació Urbana aprovat definitivament per la Comissió Provincial d'Urbanisme, amb data 16 de desembre de 1980, i fins ara s'han tramitat diverses modificacions puntuals. Cal destacar que, amb data 18 de juliol de 1996, va aprovar definitivament la Comissió Territorial d'Urbanisme de València l'homologació del sector S-1 Industrial, que limita amb el que ara ens ocupa.
  
Amb data 29 de gener de 1998, la Comissió Territorial d'Urbanisme de València va aprovar definitivament l'homologació i pla especial referits al sector S'2, si bé realitzant una sèrie d'observacions relatives a la procedència de revisar o homologar el planejament general municipal vigent.
  
Amb data 24 de juny de 1999, el sotssecretari d'Urbanisme i Ordenació Territorial emet un informe previ relatiu a l'homologació i pla especial dels sectors S'3 i S'4 i reprodueix al mateix temps la necessitat de revisar o homologar el planejament general.
  
Seté. La Comissió Informativa de la Comissió Territorial d'Urbanisme de València, en la sessió del dia 24 de novembre de 1999, va emetre un informe relatiu al projecte que ens ocupa, complint així el que estableix l'article 11 del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Fonaments de dret
  
Primer. La tramitació ha sigut correcta d'acord amb el que estableix l'article 38, per remissió de la disposició transitòria primera, apartat 2, de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística, i en el punt III de la Instrucció de Planejament 1/1996, de 23 de gener, sobre homologació dels plans d'urbanisme a la Llei Reguladora de l'Activitat Urbanística.
  
Segon. La documentació està completa als efectes del compliment del que estableix l'art. 27 de la Llei Reguladora de l'Activitat Urbanística, i l'apartat II.9 de la Instrucció 1/1996, sobre homologació dels plans d'urbanisme a la Llei Reguladora de l'Activitat Urbanística.
  
Tercer. En el present supòsit s'introdueixen modificacions respecte del planejament general vigent, ja que es proposen canvis en la classificació del sòl com ja s'ha descrit abans, per la qual cosa ens trobem davant d'una homologació modificativa de les determinacions del Pla General.
  
Quart. Cal destacar els paràmetres més significatius que s'estableixen per als sectors afectats i es fa ressaltar que juntament amb l'homologació no s'adjunta l'ordenació detallada, amb la qual cosa no pot valorar-se el compliment del que estableix l'article 22 de la Llei Reguladora de l'Activitat Urbanística.
  
En concret, l'edificabilitat bruta es fixa en 0,7 m2s/m2t per a ambdós sectors, la qual cosa aplicada a la superfície total dels sectors (117.751 m2 el sector S'3 i 203.789 m2 el sector S'4) fa una edificabilitat total de 82.426 m2t per al S'3 i de 142.652 m2t per al S'4, i l'edificabilitat neta sobre parcel·la és d'1 m2t/m2s (equivalent a 6 m3/m2, segons les normes del mateix Pla General); respecte de les dotacions es preveuen un 10% de superfície del sector amb destinació a la implantació de serveis públics i un 10% de la superfície del sector a cedir en la zona verda de xarxa primària al costat del riu Magre (aquesta ubicada fora de l'àmbit d'actuació). Aquestes dues últimes reserves les imposa el mateix pla general.
  
Cinqué. La finalitat del pla especial és ampliar el patrimoni públic municipal de sòl, i s'acull per a això al que estableix l'article 99 de la Llei Reguladora de l'Activitat Urbanística, i les seues determinacions bàsiques coincideixen amb les indicades per a l'homologació, atesa la coincidència de l'àmbit territorial.
  
Sisé. En relació amb les consideracions relatives a la necessitat de revisar o homologar el pla general municipal abans de procedir a l'aprovació de qualsevol modificació del planejament vigent, cal fer constar que amb data 28 de juliol de 1998 (registre d'entrada de 12 de febrer de 1999), l'Ajuntament va iniciar els tràmits per a la revisió i adaptació del pla general a la Llei Reguladora de l'Activitat Urbanística i es va adjudicar en aquell moment els treballs per a l'elaboració del document de concert previ.
  
Seté. La Comissió Territorial d'Urbanisme, a proposta del director general d'Urbanisme i Ordenació Territorial, és l'òrgan competent per a emetre dictamen resolutori sobre l'homologació dels plans urbanístics de municipis de menys de 50.000 habitants, de conformitat amb el que estableix la disposició transitòria primera, punt 2, per remissió a l'article 39, de la Llei Reguladora de l'Activitat Urbanística, en relació amb l'article 10.A, per remissió de l'article 9.1, del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana i l'article 10 del Decret 32/1998, de 31 de març, del Govern Valencià, pel qual s'aprova el Reglament Orgànic i Funcional de la Conselleria d'Obres Públiques, Urbanisme i Transports.
  
A la vista de tot el que s'ha exposat, la Comissió Territorial d'Urbanisme, en la sessió celebrada el 26 de novembre de 1999, acorda:
  
Aprovar definitivament l'homologació i el pla especial dels sectors S'3 i S'4 del pla general de Carlet.
  
Contra aquesta resolució, que no posa fi a la via administrativa, es podrà interposar un recurs d'alçada davant del conseller d'Obres Públiques, Urbanisme i Transports de la Generalitat Valenciana, en el termini d'un mes, comptador a partir de l'endemà de la data de recepció de la present notificació.
  
Tot això, sense perjudici que es puga interposar qualsevol altre recurs que es considere oportú.
  
València, 26 de novembre de 1999.- El secretari de la Comissió Territorial d'Urbanisme: José Manuel Palau Navarro.
  
València, 10 de gener de 2000.- El secretari general: Gaspar Peral Ribelles.